CELEX: 32015D1928
Language: sk
Date: 2015-10-23 00:00:00
Title: Vykonávacie rozhodnutie Komisie (EÚ) 2015/1928 z 23. októbra 2015, ktorým sa ukončuje antidumpingové konanie týkajúce sa dovozu určitých hliníkových fólií s pôvodom v Čínskej ľudovej republike

27.10.2015   
            
            
               SK
            
            
               Úradný vestník Európskej únie
            
            
               L 281/16
            
         VYKONÁVACIE ROZHODNUTIE KOMISIE (EÚ) 2015/1928
   z 23. októbra 2015,
   ktorým sa ukončuje antidumpingové konanie týkajúce sa dovozu určitých hliníkových fólií s pôvodom v Čínskej ľudovej republike
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1), a najmä na jeho článok 9 ods. 1,
   keďže:
   A.   ZAČATIE KONANIA
   
   
               (1)
            
            
               Európska komisia (ďalej len „Komisia“) začala v 12. decembra 2014 antidumpingové konanie týkajúce sa dovozu určitých hliníkových fólií s hrúbkou menšou ako 0,021 mm, bez podložky, valcované, ale inak neopracované, vo zvitkoch s hmotnosťou presahujúcou 10 kg, s výnimkou hliníkových fólií s hrúbkou najmenej 0,008 mm a najviac 0,018 mm, vo zvitkoch, so šírkou nepresahujúcou 650 mm s pôvodom v Čínskej ľudovej republike (ďalej len „ČĽR“) do Únie a uverejnila oznámenie o začatí konania v Úradnom vestníku Európskej únie
                   (2).
            
         
               (2)
            
            
               Prešetrovanie sa začalo na základe podnetu podaného šiestimi výrobcami z Únie (ďalej len „navrhovateľ“), ktorých výroba predstavuje viac než 25 % celkovej výroby výrobku, ktorý je predmetom prešetrovania, v Únii. Podnet obsahoval prima facie dôkazy poškodzujúceho dumpingu, ktoré stačili na odôvodnenie začatia konania.
            
         
               (3)
            
            
               Komisia o začatí prešetrovania informovala navrhovateľa, ostatných známych výrobcov v Únii, známych vyvážajúcich výrobcov v ČĽR, možných výrobcov v analogickej krajine, známych dovozcov, distribútorov, ďalšie známe dotknuté strany a zástupcov ČĽR. Zainteresované strany dostali príležitosť písomne oznámiť svoje stanoviská a požiadať o vypočutie v rámci lehoty stanovenej v oznámení o začatí konania.
            
         
               (4)
            
            
               Navrhovateľ, ostatní výrobcovia v Únii, vyvážajúci výrobcovia v ČĽR, dovozcovia a distribútori oznámili svoje stanoviská. Všetky zainteresované strany, ktoré o to požiadali a preukázali, že existujú osobitné dôvody, na základe ktorých by mali byť vypočuté, boli vypočuté.
            
         B.   STIAHNUTIE PODNETU A UKONČENIE KONANIA
   
   
               (5)
            
            
               Listom z 20. augusta 2015 určeným Komisii navrhovateľ stiahol svoj podnet.
            
         
               (6)
            
            
               V súlade s článkom 9 ods. 1 základného nariadenia možno konanie ukončiť, ak bol podnet stiahnutý, okrem prípadu, keby takéto ukončenie nebolo v záujme Únie.
            
         
               (7)
            
            
               Pri prešetrovaní nevyšli najavo žiadne skutočnosti svedčiace o tom, že by takéto ukončenie bolo proti záujmom Únie. Komisia preto dospela k názoru, že toto konanie by sa malo ukončiť. Zainteresované strany boli náležite informované a mali možnosť predložiť pripomienky. Komisia však nedostala žiadne pripomienky, ktoré by preukázali, že by takéto ukončenie nebolo v záujme Únie.
            
         
               (8)
            
            
               Komisia preto dospela k záveru, že antidumpingové konanie týkajúce sa dovozu určitých hliníkových fólií s hrúbkou menšou ako 0,021 mm, bez podložky, valcované, ale inak neopracované, vo zvitkoch s hmotnosťou presahujúcou 10 kg, s výnimkou hliníkových fólií s hrúbkou najmenej 0,008 mm a najviac 0,018 mm, vo zvitkoch, so šírkou nepresahujúcou 650 mm s pôvodom v ČĽR do Únie by sa malo ukončiť bez uloženia opatrení.
            
         
               (9)
            
            
               Toto rozhodnutie je v súlade so stanoviskom výboru zriadeného článkom 15 ods. 1 nariadenia (EÚ) č. 1225/2009,
            
         PRIJALA TOTO ROZHODNUTIE:
   Článok 1
   Antidumpingové konanie týkajúce sa dovozu určitých hliníkových fólií s hrúbkou menšou ako 0,021 mm, bez podložky, valcované, ale inak neopracované, vo zvitkoch s hmotnosťou presahujúcou 10 kg, s výnimkou hliníkových fólií s hrúbkou najmenej 0,008 mm a najviac 0,018 mm, vo zvitkoch, so šírkou nepresahujúcou 650 mm s pôvodom v ČĽR, v súčasnosti patriacich pod číselný znak KN ex 7607 11 19, sa týmto ukončuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 23. októbra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 343, 22.12.2009, s. 51.
   
      (2)  Ú. v. EÚ C 444, 12.12.2014, s. 13.